**NÁRODNÁ RADA SLOVENSKEJ REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**IV. volebné obdobie**

Číslo: 868/2007

### 269a

### S p o l o č n á s p r á v a

výborov Národnej rady Slovenskej republiky o prerokovaní **vládneho návrhu zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 269)** vo výboroch Národnej rady Slovenskej republiky v druhom čítaní

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre verejnú správu a regionálny rozvoj ako gestorský výbor k  **vládnemu návrhu zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 269)** vo výboroch Národnej rady Slovenskej republiky v druhom čítaní(ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

 Národná rada Slovenskej republiky uznesením č. 335 z  9. mája 2007 pridelila **vládny návrh zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 269)** vo výboroch Národnej rady Slovenskej republiky v druhom čítaní na prerokovanie týmto výborom:

 Ústavnoprávnemu výboru Národnej rady Slovenskej republiky

 a

 Výboru Národnej rady Slovenskej republiky pre verejnú správu a

  regionálny rozvoj;

 Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

 **Vládny návrh zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 269)** prerokovalivšetky uvedenévýbory Národnej rady Slovenskej republiky nasledovne:

Národnej rade Slovenskej republiky ho **odporúča *schváliť*** s pripomienkami:

 **Ústavnoprávny výbor** Národnej rady Slovenskej republiky (uznesenie č. 171 z 12. júna 2007),

 **Výbor** Národnej rady Slovenskej republiky **pre verejnú správu a regionálny rozvoj** (uznesenie č. 93 z 8. júna 2007).

**IV.**

 Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce a doplňujúce návrhy.

1. V čl. I, v 4. bode § 4 ods. 1 písmeno i) znie:

 „i) obstaráva a schvaľuje program rozvoja v oblasti poskytovania sociálnych služieb a spolupracuje s obcami a inými právnickými a fyzickými osobami pri výstavbe zariadení a bytov určených na poskytovanie sociálnych služieb,“

Predložený návrh je v súlade so zámerom vlády SR doplniť súčasné kompetencie samosprávnych krajov v správe a výstavbe zariadení na poskytovanie sociálnych služieb aj o schvaľovanie programov rozvoja v oblasti poskytovania sociálnych služieb, čo im umožní uchádzať sa o dotácie zo štátneho fondu rozvoja bývania bez toho, aby súčasne zasiahli do samostatnej kompetencie miest a obcí riadiť na vlastnom území výstavbu bytov a bytových zariadení.

Výbor NR SR pre verejnú správu a regionálny rozvoj

**Gestorský výbor odporúča schváliť.**

2. V čl. I,  17. bod znie:

 „17. V § 11 ods. 2 písm. o) sa vypúšťajú slová „samosprávneho kraja (ďalej len „úrad“) a určovať jeho organizačnú štruktúru“.

V citovanom ustanovení sa prevedie nielen legislatívno-technická úprava zohľadňujúca umiestnenie príslušných legislatívnych skratiek v zákone, ale zároveň sa odníme z kompetencie zastupiteľstva určovať organizačnú štruktúru úradu. Predsedovi samosprávneho kraja ako jeho výkonnému orgánu nezveruje zákon oprávnenie priamo určovať organizačnú štruktúru úradu, ktorého činnosť riadi riaditeľ úradu – teda osoba zodpovedná predsedovi. Je nepochybné, že prvoradým záujmom predsedu ako výkonného orgán je vytvorenie optimálnej skladby organizačnej štruktúry úradu a počtu jeho zamestnancov, s ktorými je schopný čo najefektívnejšie realizovať plnenie úloh, ktoré pre samosprávny kraj vyplývajú z príslušných právnych predpisov, a za plnenie ktorých nesie predseda zodpovednosť voči obyvateľom samosprávneho kraja.

Výbor NR SR pre verejnú správu a regionálny rozvoj

**Gestorský výbor odporúča schváliť.**

3. V čl. I sa za 24. bod vkladá nový 25. bod, ktorý znie:

 „25. § 19b vrátane nadpisu znie:

„§ 19b

Plat hlavného kontrolóra

(1) Plat hlavného kontrolóra je trojnásobok priemernej mesačnej mzdy zamestnanca v národnom hospodárstve vyčíslenej na základe údajov Štatistického úradu Slovenskej republiky18ba) za predchádzajúci kalendárny rok.

(2) Zastupiteľstvo môže schváliť hlavnému kontrolórovi mimoriadnu polročnú odmenu až do výšky 30 % platu ustanoveného podľa odseku 1.“.

Poznámka pod čiarou k odkazu 18ba znie:

„18ba) Zákon č. 540/2001 Z. z. o štátnej štatistike v znení zákona č. 215/2004 Z. z.“.“.

Doterajší 25. bod sa označuje ako 26. bod.

Nanovo sa definuje aj plat hlavného kontrolóra, ktorý už nebude závisieť od výšky platu predsedu, ale bude násobkom priemernej mesačnej mzdy v hospodárstve SR za predchádzajúci kalendárny rok. Tiež sa výslovne ustanovuje, že odmena bude môcť byť hlavnému kontrolórovi vyplatená maximálne dvakrát za rok, čím sa sleduje zachovanie zmyslu odmeny, ktorým je motivácia k lepším výkonom.

Výbor NR SR pre verejnú správu a regionálny rozvoj

 **Gestorský výbor odporúča schváliť.**

4. V čl. I sa za 24. bod vkladá nový 25. bod a 26. bod, ktoré znejú:

 „25. V § 21 ods. 1 sa vypúšťa časť vety za bodkočiarkou.

 26. V § 21 sa za odsek 1 vkladá nový odsek 2, ktorý znie:

 „(2) Vnútornú organizáciu úradu, počet zamestnancov a skladbu ich pracovných funkcií ustanovuje organizačný poriadok úradu, ktorý vydáva predseda.“.

 Doterajší odsek 2 sa označuje ako odsek 3.“.

Doterajší 25. bod sa označuje ako 27. bod.

V súlade s vyššie avizovanými zmenami sa vypúšťa z kompetencie zastupiteľstva oprávnenie určovať počet a skladbu pracovných funkcií zamestnancov VÚC a explicitne sa v novom odseku 2 ustanovuje, že organizačný poriadok VÚC bude vydávať predseda.

Výbor NR SR pre verejnú správu a regionálny rozvoj

**Gestorský výbor odporúča schváliť.**

 O pozmeňujúcich a doplňujúcich návrhoch odporúča hlasovať:

a) spoločne hlasovať o bode 1, 2, 3 a 4 s odporúčaním gestorského výboru schváliť.

 Gestorský výbor na základe stanovísk výborov k **vládnemu** **návrhu zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 269)** vyjadrených v ich uzneseniach uvedených pod bodom **III.** tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča Národnej rade Slovenskej republiky** ***vládny******návrh zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 269)*** v znení schválených pozmeňujúcich a doplňujúcich návrhov uvedených v tejto správe a prednesených v rozprave **s c h v á l i ť.**

 Predmetná správa výborov Národnej rady Slovenskej republiky o ***vládnom******návrhu zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 269a)*** bola schválená v druhom čítaní uznesením gestorského výboru č. 101 z 19. júna 2007. Výbor určil poslanca **Tibora C a b a j a**  za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky,
2. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona **ihneď** po ukončení rozpravy k nemu (§ 83 ods. 2, a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov). Zároveň po skončení druhého čítania, pristúpiť k tretiemu čítaniu **ihneď** podľa § 84 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 19. júna 2007

**Tibor Ca b a j, v. r.**

predseda

Výboru NR SR pre verejnú správu

a regionálny rozvoj